Aturem BCN World i GEPEC-EdC han demanat aquest dilluns la dimissió del conseller de Territori i Sostenibilitat, Damià Calvet, i del vicepresident del Govern i conseller d'Economia, Pere Aragonès, per haver "mentit" sobre el projecte de Hard Rock. Les entitats opositores al complex previst a la Costa Daurada denuncien que l'executiu hagi assegurat reiteradament que la compravenda dels terrenys es faria "en una mateixa operació i sense riscos econòmics per a la Generalitat" i que les escriptures i el contracte avançats aquest dilluns pel diari 'Ara' "confirmen que el 80% dels 120 MEUR de l'operació quedarien en una situació molt incerta". A més, denuncien que Economia "hagi posat en risc fons públics per rescatar uns terrenys de la Caixa". La plataforma opositora i l'entitat ecologista han demanat a l'Incasòl i als departaments de Territori i Economia "que assumeixin que han mentit", i que s'assumeixin responsabilitats polítiques pel conseller Calvet i pel vicepresident Aragonès, i pels actuals responsables de l'Incasòl. "Demanem al Govern de la Generalitat de Catalunya que aturi aquest projecte, el qual no fa més que acumular pròrrogues, incerteses i riscos, els quals desembocaran irremeiablement a un deute públic", han assegurat ambdues entitats en un comunicat.  En declaracions a l'ACN, el portaveu d'Aturem BCN World, Joan Pons, ha alertat que, segons les clàusules del contracte, "Hard Rock es pot fer enrere en diversos ocasions i els terrenys, i per tant la inversió de diners de l'Incasòl cap a la Caixa, se l'haurien de menjar".  Segons Pons, a curt termini Hard Rock "clarament no té intenció de tirar endavant la inversió" i ha alertat que el fet que hi hagi clàusules i contractes a deu anys vista "fa sospitar del risc altíssim que, finalment, aquí l'únic que passi és que l'Incasòl compri els terrenys a la Caixa".  D'altra banda, en els propers dies la plataforma Aturem BCN World i el GEPEC preveuen anunciar "noves accions legals" contra aquesta operació.

Summary: Aturem BCN World i GEPEC demanen la dimissió de Calvet i Aragonès per "mentir" sobre Hard Rock


Un home ha mort aquest dimecres al matí en suïcidar-se minuts després d'entrar a la seu de l'empresa Payper de Lleida, situada al polígon industrial El Segre, i amenaçar-ne el director amb una pistola. Segons ha pogut saber l'ACN, l'home és un extreballador de 68 anys. Després d'entrar a l'empresa, el director n'ha fet sortir tots els seus empleats i s'ha quedat sol amb l'extreballador, a qui després d'una minuts de conversar-hi ha convençut perquè marxés. L'home ha abandonat l'empresa amb el seu vehicle i s'ha dirigit cap al centre de Lleida pel Pont de Pardinyes, ha entrat al camí de Granyena i després de creuar el canal a la partida Fontanet, els Mossos l'han interceptat. En aquest moment, hauria encanonat els agents, que s'han posat en situació de defensa però l'extreballador s'ha acabat suïcidant amb un tret al pit en veure's acorralat.

Summary: Un home se suïcida després d'amenaçar el director d'una empresa de Lleida amb una pistola


Ferrocarrils de la Generalitat de Catalunya (FGC) interromprà la circulació de trens entre el dimarts 28 de maig i el dissabte 1 de juny en el tram comprès entre les estacions de Balaguer i La Pobla de Segur com a conseqüència de treballs de manteniment programats de les unitats de tren. Com a alternativa per garantir la mobilitat de les persones usuàries, FGC facilitarà un servei d'autobús substitutori entre les estacions de Balaguer i La Pobla de Segur. L'horari de sortida de l'autobús substitutori serà l'habitual dels trens. El servei de bus amb origen La Pobla de Segur finalitzarà el seu recorregut a l'estació de Lleida Pirineus. L'autobús s'aturarà a totes les estacions del recorregut a la parada d'autobús més propera. No obstant això, a les estacions de Gerb, Sant Llorenç de Montgai, Vilanova de la Sal i Santa Linya l'autobús s'aturarà sota demanda de les persones que viatgin en el tren.

Summary: Servei d'autobús substitutori a la línia Lleida-La Pobla per tasques programades de manteniment


L'Ajuntament de Barcelona començarà a emetre el document de veïnatge a mitjans de desembre per tal d'evitar el màxim d'ingressos en el Centre d'Internament d'Estrangers (CIE). Aquesta mesura, anunciada pel govern municipal fa sis mesos, serveix per acreditar arrelament davant d'un jutge i dificultar així un procés d'expulsió o d'ingrés en un centre com el de la Zona Franca. El tinent d'alcaldia de Drets de Ciutadania, Jaume Asens, ha demanat a altres municipis que repliquin aquesta iniciativa. Els requisits per demanar-lo són la majoria d'edat, la permanència a l'Estat durant un mínim d'un any, estar empadronats a Barcelona de forma continuada almenys els sis mesos anteriors a la sol·licitud i estar en una situació irregular. Per demanar el document, les persones immigrades hauran d'acudir a les oficines d'atenció ciutadana des d'on, un cop acreditats els requisits per presentar la sol·licitud, se'ls derivarà a la Direcció de Serveis d'Atenció i Acollida a Immigrants.  Asens ha presentat el model de document aquest dijous en una jornada oberta a entitats i representants d’associacions de persones immigrades al Museu d’Història de Barcelona. El tinent d'alcaldia ha demanat que els altres municipis es facin seva la iniciativa i la repliquin perquè les administracions locals “puguin crear una nova legalitat municipal” que eviti que les persones indocumentades ingressin en el CIE. Durant la jornada, el director d’Immigració de l’Ajuntament de Barcelona, Ramon Sanahuja, ha recordat que aquest document, malgrat que no suposa la regularització de la situació de les persones nouvingudes, sí que és molt útil a l’hora de certificar  davant d’un jutge que hi ha una vinculació d’aquella persona amb la ciutat, un fet que dificulta un procés d’expulsió o ingrés al CIE. La possibilitat d’acreditar la integració és un element determinant des del punt de vista jurídic per resoldre el procediment d’expulsió amb una sanció econòmica en lloc d'una sanció d'expulsió. És fonamental acreditar l’existència de familiars (vincles familiars), vida laboral, possibilitats de treball, professió, estudis o cursos (vincles laboral), temps d’estada, coneixement de la llengua i l’entorn, així com vincles de caire social amb nacionals, residents i compatriotes per a la consideració de la proporcionalitat de l’expulsió. D’altra banda, per a l’ordre d’internament en un centre d’internament d’estrangers s’ha de tenir en compte si la persona estrangera té domicili conegut i, en aquest cas, si està integrada. A més, amb un informe d’aquestes característiques és possible denunciar les possibles vulneracions de drets fonamentals en cas de decretar-se l’expulsió i/o internament d’una persona arrelada a la ciutat, tant a través de les instàncies estatals com de les europees i/o organismes internacionals. El document, per tant, contindrà la situació relativa a l'empadronament i permanència a l’estat espanyol; els vincles familiars que la persona interessada tingui amb altres persones que visquin a l’Estat; el coneixement de les llengües catalana i castellana; la realització de cursos, tallers o mòduls amb caràcter social, laboral, lingüístic i/o cultural; els estudis realitzats i la professió; la situació econòmica, tant de la persona interessada com de la seva família, i la vida laboral; la participació social, amb especial incidència en qualsevol situació de vincle amb l’entorn; la situació d’irregularitat sobrevinguda si s'escau, i la possibilitat documentada d’obtenir una autorització de residència i/o treball. Es poden fer constar altres situacions sota la responsabilitat de la persona que demana el document.

Summary: Barcelona començarà a emetre el document de veïnatge a mitjans de desembre per evitar el màxim d'ingressos en el CIE


Salut ha detectat en l'última setmana el Zika en dues dones més que no estan embarassades, segons han confirmat fonts del Departament a l'ACN. En total, l'Agència de Salut Pública de Catalunya (ASPCAT) ha registrat 41 casos des del mes de gener, en 15 homes i 26 dones, 5 de les quals en estat de gestació. Una d'elles, però, ja va donar a llum a un nadó en bon estat de salut i sense complicacions associades al virus, tot i que se li farà un seguiment específic. En canvi, fa prop d'un mes es van diagnosticar microcefàlia i altres malformacions en el fetus d'una de les afectades. Tal com s'indica a l'actualització de casos d'aquest dilluns, tots són importants, amb antecedents d'haver viatjat a l'Amèrica del Sud i Central, on el virus està més estès, i haver estats picats per un mosquit durant la seva estada. El Departament de Salut recomana a les dones en estat de gestació o que es vulguin quedar embarassades no viatjar als països amb més presència del Zika. En la mateixa línia, s'aconsella als homes que hagin estat en aquestes zones que usin preservatiu en les seves relacions sexuals en els mesos posteriors al viatge, com a mesura de prevenció, tinguin o no símptomes. El conseller de Salut, Antoni Comín, va destacar el passat divendres que calia donar "un missatge de realisme, però calma" davant el virus Zika. En declaracions als mitjans va remarcar que el risc de malformacions fetals es concentra "en aquelles dones que durant l'embaràs han viatjat a un país amb epidèmia". En aquest sentit, va subratllar que "no hi ha transmissió autòctona" a Catalunya i això permet transmetre una idea "de tranquil·litat". L’ASPCAT recorda que en la majoria d’ocasions, el Zika provoca “un quadre lleu amb febre moderada, exantema que s’estén des de la cara a la resta del cos, artritis o artràlgia passatgera, conjuntivitis i símptomes inespecífics com ara miàlgia, cansament i mal de cap”. A més, “acostumen a resoldre’s sense complicacions greus”. També indica que “les infeccions asimptomàtiques són freqüents”, ja que “s’estima que només 1 de cada 4 infectats desenvolupa un quadre clínic”, tal com s’apunta a l’informe de seguiment del Zika de l’Agència de Salut Pública. Segons l'ASPCAT, fins al 2007 només s'havien descrit casos esporàdics en alguns països d'Àfrica i Àsia. No obstant, en l'última dècada s'ha expandit a nous territoris donant lloc a brots epidèmics en diverses illes del Pacífic. Durant el 2015 s'ha detectat transmissió autòctona del virus en diversos països d'Amèrica Llatina que s’associa a un increment en el nombre d'alteracions neurològiques en nadons.

Summary: Salut detecta el virus Zika en dues dones més que no estan embarassades


La líder de Ciutadans a Catalunya, Inés Arrimadas, ha tornat a pressionar el PSOE aquest dilluns perquè s’abstingui en el proper debat d’investidura al Congrés dels Diputats i permeti així la formació d’un govern a l’Estat. Arrimadas ha plantejat als socialistes la disjuntiva entre una “abstenció tècnica” (a favor d’un executiu del PP) o “portar el país a unes terceres eleccions”. Per la dirigent de Ciutadans, cal un nou govern però també un Congrés en funcionament que sigui un incentiu i un espai per “instar l’executiu a fer els canvis que no han volgut fer”, ha dit, durant l’anterior legislatura. “Volem dir-li al PSOE no es pot seguir amagant i donant les responsabilitat als altres”, ha reblat Arrimadas.  “Estem desitjant que els vells partits assumeixin la seva responsabilitat”, ha abundat Arrimadas, en referència al paper que voldria que juguessin tant el PP com el PSOE en els propers dies i setmanes.  Arrimadas no ha confirmat si hi ha hagut noves trobades entre la seva formació i els populars per avançar en un possible pacte d’investidura, però sí que ha admès que hi ha contactes permanents entre les formacions polítiques.  Tot plegat, la setmana que el Rei ha convocat la primera ronda de converses amb els diversos líders dels partit polítics espanyols en què, previsiblement, encarregarà a Mariano Rajoy que lideri la formació d’un nou executiu.

Summary: Arrimadas: “El PSOE ha d’escollir entre una abstenció tècnica o portar el país a unes terceres eleccions”


Barcelona oferirà 170 places de Guàrdia Urbana durant l’any que ara comença per cobrir les vacants que es produeixin al cos. 50 d’aquests llocs de treball seran per a membres d’altres cossos policials. El fet que els agents d’altres cossos ja tinguin formació policial permet el consistori que aquests nous efectius puguin estar operatius a mitjan 2017, després d’una formació específica més breu que la que s’exigeix en la convocatòria regular. Les altres 120 places s’oferiran a través d’un concurs oposició que es convocarà el primer semestre del 2017. Els nous agents que en sortiran s’incorporaran a la plantilla a mitjan 2018, després del curs de 9 mesos a l’Escola de Policia de Catalunya. Des de l’Ajuntament s’indica que la legislació espanyola actual permet cobrir el 100% de les vacants, però no ampliar plantilla. Una ampliació només es podria fer, segons indica el consistori, amortitzant altres llocs de treball de l’Ajuntament a una ràtio de quatre llocs amortitzats per cada plaça addicional a la Guàrdia Urbana. Pel que fa a la convocatòria interadministrativa, des de l’Ajuntament s’assenyala que és un procediment que han fet altres policies locals, la mateixa Guàrdia Urbana de Barcelona en el passat o també el cos de Mossos d’Esquadra. En aquesta convocatòria específica el nivell de coneixement de català que s’exigeix és el nivell B si s’opta a les categories de guàrdia a sotsinspector i el nivell C si s’opta a les places d’inspector cap amunt. Fonts municipals indiquen que aquesta exigència és la que preveu l’article 16 de la legislació catalana aplicable, el Decret 233/2002, de 25 de setembre, pel qual s'aprova el Reglament d'accés, promoció i mobilitat de les policies locals. Finalment, pel que fa a l’accés de dones al cos de la Guàrdia Urbana, tal com va explicar l’alcaldessa de Barcelona, Ada Colau, al ple del novembre, fruit del Pla d’Igualtat de Recursos Humans i del Pla Director de la Guàrdia Urbana es treballarà per assolir un increment “substancial” de dones candidates. També es reactivarà la Comissió per a la Igualtat de la Dona a la Guàrdia Urbana i s’avançarà cap a la institució de jurats paritaris en els processos de selecció dels propers anys. A més es diagnosticaran les problemàtiques associades als processos d’accés al cos i promoció interna a les escales intermèdies, executiva i superior, per afavorir una presència més gran de les dones en el cos.

Summary: Barcelona oferirà 170 places de Guàrdia Urbana durant l’any, 50 de les quals a altres policies


El govern espanyol assegura que les negociacions per evitar l'aplicació del 155 van estar vives durant tot el dijous i que van existir "nombroses converses" entre diversos representants del govern espanyol i també de la Generalitat, inclòs algun conseller. Ara bé, fonts del govern espanyol apunten que el president de la Generalitat, Carles Puigemont, "ho volia tot" a canvi de convocar eleccions anticipades. Aquestes fonts asseguren que el president va platejar com a contrapartida a la convocatòria electoral immunitat judicial tant per a ell com per a la resta del Govern, també que s'aturessin les mesures del 155, la sortida de la presó dels líders d'ANC, Jordi Sànchez, i d'Òmnium Cultural, Jordi Cuixart, i la retirada dels efectius policials que el Ministeri de l'Interior va enviar a Catalunya abans de l1-O i que manté "de manera indefinida":  Les negociacions entre el govern espanyol i la Generalitat per evitar l'aplicació de les mesures de l'article 155 van estar obertes fins a darrera hora de dijous. Fonts de l'executiu de Mariano Rajoy apunten que hi va haver converses directes amb membres del Govern (com a mínim amb un conseller) per tal d'evitar tant la declaració d'independència com l'aplicació del 155.  En aquestes negociacions, es volia convèncer el president, Carles Puigdemont, per tal que convoqués eleccions. Segons aquestes fonts, el president va posar condicions sobre la taula: volia immunitat judicial tant per a ell com al seus consellers, volia que no s'apliqués el 155, que sortissin de la presó Sànchez i Cuixart i la retirada dels reforços policials enviats per l'Estat a Catalunya.  "Volia que féssim com si no hagués passat res fins ara, ho volia tot", apunten aquestes fonts, que asseguren que "ho van intentar tot" per aconseguir que la negociació arribés a bon port.

Summary: El govern espanyol diu que Puigdemont volia immunitat, retirar el 155 i alliberar Sànchez i Cuixart a canvi d'eleccions


La plataforma Trens Dignes ha comptabilitzat els minuts de retards que incorporen els nous horaris dels trens a les Terres de l'Ebre després que el passat dissabte, 12 de novembre, entrés en vigor la segona modificació dels temps a l'R16 – la primer es va fer a l'agost- i la primera a l'R15. A l'R16 els horaris incorporen 177 minuts de retard en 20 freqüències (8 més que l'agost), 9 minuts de retard de mitjana per tren. A l'R15 se n'incorporen 150 en 12 freqüències, 12,5 minuts de mitjana per viatge. En total, entre les dues línies, els usuaris perden 327 minuts diaris, 5 hores i 45 minuts cada dia. Per altra banda, la plataforma ha reiterat la celebració per l'aturada de l'Euromed a l'Aldea però ha qualitat "d'incomprensible" que no s'hagin tingut en compte "totes les variables" en la posada en funcionament del servei, tenint en compte que no es pot comprar un bitllet bonificat per anar de l'Aldea a Tarragona ni comprar un bitllet normal per anar de l'Aldea a València.  La plataforma Trens Dignes ha detallat els minuts de retard que s'incorporen en els nous horaris dels trens de les línies ebrenques R15 i R16. Pel que fa a la línia R16, es reajusten 10 dels 20 trens diaris: en sis de les freqüències se sumen minuts de demora i en 4 se'n recuperen però en comparació a la darrera modificació i també als horaris d'abans de 5 d'agost "se segueixen perdent minuts". "Passem de 169 minuts a 177 minuts – de retard- tenint en compte que som benèvols i al darrer tren que surt de Tortosa, com no existia abans de l'agost no li vam sumar retards però ara sí sumem el temps que recupera ara i el resten del còmput global", ha detallat Montse Castellà, portaveu de la plataforma.   Des de Trens Dignes, han recollit la percepció d'alguns usuaris davant del fet que els trens de l'R16 als quals se'ls hi amplia el temps de trajecte són aquells que acumulaven més reclamacions per la devolució del bitllet. La plataforma no ha pogut, de moment, fer aquesta comprovació perquè no disposen de les xifres detallades per freqüències de les devolucions.  Pel que fa a la línia R15, on s'ha estrenat en aquesta modificació horària, totes les freqüències amplien els temps dels viatges i acumulen 150 minuts de demora al dia. "L'allargament mínim és de 4 minuts i hi ha trens als quals li sumen 20 minuts per sentit. 10 dels 12 trens trigaran, a partir d'ara, més de 3 hores en oferir el servei íntegre de Riba-roja d'Ebre a Barcelona. Fins ara, només eren 4 trens als quals els costava més de 3 hores", ha assenyalat Castellà.  Trens Dignes ha celebrat l'allargament de la freqüència de les 11:35 hores perquè comenci i acabi el trajecte a Riba-roja d'Ebre mentre que han criticat que no s'hagi resolt una de les reivindicacions històriques de l'R15, la incorporació d'una freqüència a mig matí (no hi ha cap tren entre les 7:39 hores i les 11:35 hores, des de Riba-roja d'Ebre). També han lamentat el silenci de les institucions territorials a aquesta nova modificació horària dels trens que consideren "una nova agressió al territori". "Tot això que fem nosaltres ho podríem fer conjuntament o també ho haurien de fer els que tenen responsabilitats polítiques perquè tenen responsabilitat amb la gent que els ha votat", ha reclamat Castellà.  La plataforma tampoc entén que la modificació dels temps dels trens, acceptada com a compensació als 13 milions d'euros d'inversió anunciats per Foment per aquesta via, s'apliqui molts mesos abans de l'inici dels primers treballs. "A la nota de Foment posa que les obres no estan previstes fins al segon semestre de 2017. Si l'excusa de la Generalitat per aquests nous horaris és que fan obres, falta un any per a què comencin", ha insistit la portaveu de Trens Dignes. Castellà també ha assenyalat que l'experiència de l'R16 demostra que cronificar els retards no garanteix que els usuaris coneguin del cert quan surten i quan arriben. La plataforma Trens Dignes ha explicat que entre l'11 de juliol i l'11 d'octubre, l'R16 ha acumulat 28.896 minuts en demores, 20 dies sencers en 3 mesos.  Les mancances de l'Euromed "Reiterem que és un èxit per al territori després de 20 anys la millora del temps de freqüència, la fiabilitat i la confortabilitat en Barcelona –que aporta l'Euromed-  però es incomprensible que s'hagi posat en marxa el servei sense tenir totes les variables previstes", ha lamentat la portaveu de Trens Dignes. La queixa és deu al fet que només hi ha bitllets bonificats per la Generalitat per anar de l'Aldea a Barcelona però no a Tarragona, tot i que està previst que es resolgui aquest situació el 10 de gener. "Estarem molt atents a aquesta data", ha assenyalat Montse Castellà.  Però el "més rocambolesc", segons Trens Dignes, és que tot i que els Euromed que van a València paren a l'Aldea, no es permet comprar un bitllet, al preu normal del servei, per a anar cap al sud des de les Terres de l'Ebre. El tren s'atura perquè baixin els usuaris però en principi no hi pot pujar ningú per anar cap al País Valencià. "És una situació inaudita a Europa", han criticat des de la plataforma.  Des de Trens Dignes avisen que els usuaris ebrencs que vulguin viatjar a Tarragona o València hauran de recórrer a la picaresca o pagar trams que no han de fer si volen viatjar amb l'alta velocitat de l'Euromed.

Summary: Trens Dignes denuncia que els nous horaris de l'R15 i l'R16 acumulen diàriament gairebé sis hores de retards camuflats


Els socialistes europeus a l’Eurocambra han nominat aquest dimecres de forma conjunta onze ONGs al premi Sàkharov, la màxima distinció de la Unió Europea (UE) en matèria de drets humans. Entre les organitzacions que els socialistes proposen premiar amb un dels guardons europeus més prestigiosos hi ha la badalonina Proactiva Open Arms. Les altres deu ONGs són SOS Mediterranée, Médecins Sans Frontières International, Sea-Watch, Sea Eye, Jugend Rettet, Lifeline, MOAS, Save the Children, PROEM-AID and Boat Refugee Foundation. “Totes estan bolcades en missions de recerca i rescat de migrants i refugiats que escapen de la guerra i el terror intentant arribar a Europa. Han rescatat milers de vides”, assegura en un comunicat el grup parlamentari. El Parlament Europeu concedeix cada any el Premi Sàkharov als activistes de drets humans de tot el món. La votació sobre els tres candidats finalistes de l’edició d’aquest 2018 tindrà lloc en una reunió conjunta dels comitès d'afers exteriors i de desenvolupament el 9 d'octubre. La decisió de la Conferència de Presidents sobre el premi es durà a terme el 25 d'octubre. L'acte de lliurament es farà el 12 de desembre, durant la sessió plenària d'Estrasburg.

Summary: Els socialistes europeus nominen Open Arms i deu ONGs més al Premi Sàkharov de l'Eurocambra


El president del govern espanyol, Mariano Rajoy, es reunirà demà a la Moncloa amb el secretari general del PSOE, Pedro Sánchez, per abordar la situació de Catalunya. La trobada es farà l'endemà de la investidura del president, Quim Torra, i amb el debat sobre la fi del 155 sobre la taula. La Moncloa confirma que estan a l'espera de la resposta de Ciutadans per fixar una altra trobada amb el líder de la formació taronja, Albert Rivera, que encara no té data. Des de Cs defensen que el 155 s'ha de mantenir tot i la creació d'un nou Govern. Des de Ferraz, el secretari d'organització dels socialistes, José Luís Ábalos, afirma que Sánchez reclamarà a Rajoy "mesures de caràcter polític" més enllà dels "mecanismes legals d'excepcionalitat i les respostes judicials". "El govern ha d'assumir que té la responsabilitat de buscar sortides polítiques", ha valorat Ábalos.

Summary: Rajoy i Sánchez es reuniran dimarts a la Moncloa per abordar la situació a Catalunya l'endemà de la investidura de Torra


González Vega també veu amb "sorpresa" que es faci púbica una informació tan exhaustiva quan hi ha secret de sumari ACN Barcelona.-El portaveu de Jutges per a la Democràcia, Ignacio González Vega, ha qüestionat l'escrit de la fiscalia sobre l'operació d'aquest dilluns que ha acabat amb la detenció de nou membres dels CDR, dos dels quals ja estan en llibertat. En una entrevista a Antena 3, González Vega ha considerat que la fiscalia utilitza una "contundència" que no és pròpia d'una fase preliminar com l'actual sinó que es tracta de termes més propis d'un judici d'acusació. També ha assenyalat la seva "sorpresa" pel fet que s'hagi fet pública informació "exhaustiva" quan el cas està sota secret de sumari. Una altra cosa que li crida l'atenció és el fet que estiguin investigats alhora pels delictes de terrorisme i de rebel·lió i ha recordat que en els casos d'ETA mai s'investigava per rebel·lió, sinó únicament per terrorisme.  El portaveu de Jutges per a la Democràcia veu "massa adjectius" en l'escrit de la fiscalia de l'Audiència Nacional i ha considerat que en aquestes moments cal cautela ja que s'està en el terreny de les "sospites". Així mateix ha defensat que per davant de tot ha de prevaldre la presumpció d'innocència.

Summary: Jutges per a la Democràcia qüestiona l'escrit de la fiscalia i hi veu una "contundència" impròpia de la fase preliminar


Sabadell ha recordat els sis agents de la Policia Nacional que van perdre la vida en l'atemptat d'ETA el 8 de desembre del 1990, en un acte que ha estat també un homenatge a totes les víctimes del terrorisme. Als qui van morir a Vic el 1991. A Madrid el 2004. A París el 2015. Els responsables d'Interior del govern espanyol i de la Generalitat, Jorge Fernández Díaz i Jordi Jané, han apel·lat a la unitat policial i social davant el terror. "Igual que units vam derrotar ETA, també units en la comunitat internacional derrotarem el terrorisme jihadista", ha afirmat el ministre. El president de l'Associació Catalana de Víctimes d'Organitzacions Terroristes (ACVOT), José Vargas, ha retret al president català, Artur Mas, que "prefereixi anar a París a dipositar una flor i mai hagi vingut a homenatjar les víctimes catalanes".

Summary: Sabadell homenatja els policies morts el 1990 amb un record extensiu a totes les víctimes del terrorisme


Thomas Piketty, conegut com l'economista més influent del segle XXI, ha instat les diferents tendències dins l'independentisme català a definir la seva visió a llarg termini de la Unió Europea pel que fa a la fiscalitat: "Voleu conservar els vostres diners i fer un altre Luxemburg?", ha preguntat en una conferència al Palau Macaya de 'La Caixa'. En una conversa d'una hora amb el filòsof Josep Ramoneda, el teòric francès ha assegurat que un dels problemes d'Europa és que pateix "massa competència fiscal" i s'ha mostrat interessat en conèixer com de solidària amb el club comunitari seria una Catalunya independent. L'autor de 'Capital i ideologia' ha afirmat que el cas català és "una realitat sorprenent" amb una estructura de vot que funciona "al contrari" que el procés de sortida del Regne Unit de la UE, el Brexit.  "Està claríssim. Els catalans que tenen més educació i riquesa volen sortir d'Espanya mentre que el nivell més baix vol romandre-hi", ha dit.

Summary: Piketty insta l'independentisme a triar entre la solidaritat fiscal amb Europa o fer "un altre Luxemburg"


El coordinador nacional d'ERC, Pere Aragonès, ha assegurat aquest dimarts que l'independentisme s'ha de marcar com a objectiu superar el 50% dels vots a les properes eleccions al Parlament. Durant l'acte de presentació del llibre 'Tornarem a vèncer' escrit pel president d'ERC, Oriol Junqueras, i la secretària general d'ERC, Marta Rovira, Aragonès ha situat aquest objectiu tot i admetre que "no n'hi ha prou". En la mateixa línia, Rovira ha assegurat que "quants més siguem més garanties tindrem de poder guanyar la república" i ha demanat una majoria "imbatible". La portaveu d'ERC, Marta Vilalta, ha fet una crida a la unitat independentista i ha dit que aquesta "no es predica sinó que es practica". "Hem de tornar a fer-la possible", ha dit.

Summary: ERC situa com a objectiu de l'independentisme superar el 50% dels vots a les properes eleccions


El primer secretari del PSC, Miquel Iceta, ha alertat en un article d'opinió a 'The New York Times' que seria "temerari"  i un "monumental disbarat" declarar la independència a Catalunya i aposta per convocar eleccions com a solució al conflicte. El socialista critica que mentre s'ha obert una possibilitat de dialogar al Congrés una reforma de la Constitució, la majoria independentista està "amenaçant" amb declarar unilateralment la independència. "És una decisió temerària que pot comportar la suspensió de l'autonomia i que dificultaria encara més la cerca d'una solució acordada", assegura. En l'article d'opinió, Iceta explica la proposta de reforma federal de la Constitució dels socialistes amb el reconeixement de la "singularitat" de Catalunya en una Espanya "nació de nacions". El socialista rebutja perdre el temps en querelles "inútils" i assegura que la majoria vol que es "vagi al gra, negociant dur i evitant conflictes i ruptures". Iceta exposa la "gravíssima crisi" institucional que viu Catalunya i l'Estat i que està causant una "important fractura social". Apunta que els governs català i espanyol han estat "incapaços" de dialogar i que l'independentisme ha decidit "saltar-se la legalitat caient en la trampa del tot o res".  El primer secretari considera que en el ple del passat 6 i 7 de setembre, la majoria independentista va cometre "el pitjor dels errors" en "vulnerar" el reglament, "atropellar" els drets de l'oposició, "liquidar" l'Estatut i trencar la constitució espanyola. Posteriorment, l'1 d'octubre es va celebrar un "referèndum il·legal", davant del que creu que el govern espanyol "no va estar a l'alçada" i va propiciar "la vergonya de les imatges de càrregues policials desmesurades".  Tot i això, reitera que l'1-O "no té validesa jurídica" i que, encara que es donessin per bons els resultats oferts pel Govern, és "inacceptable que una minoria pretengui imposar la seva opinió sobre la majoria".  Davant de tot això, insisteix en la necessitat de trobar una solució política a través d'un procés de diàleg, negociació i pacte, que només veu possible "en el marc del respecte a l'estat de dret, vulnerat pels independentistes". Lamenta que s'ha pogut veure en els darrers dies com la independència "divideix" els catalans, els allunya de al Unió Europea i "espanta" els bancs i les grans empreses.  En el seu article d'opinió, Iceta desgrana la proposta socialista que passa per aconseguir un acord per a la majoria basat en "millor finançament, la transformació d'Espanya en un estat federal que reconegui el seu caràcter plurinacional, pluricultural i plurilingüe; i que sigui refrendat democràticament per la ciutadania". Fent referència a punts concrets, aposta pel reconeixement de la "singularitat" de Catalunya com nació en el marc d'una Espanya que és nació de nacions, "la sobirania del qual correspon al conjunt del poble espanyol", la garantia d'un autogovern fort i amb competències exclusives en llengua, educació i cultura; un finançament suficient, solidari i equitatiu que respecti el principi d'ordinalitat i una hisenda federal a través del consorci entre l'agència tributària de Catalunya i l'estatal.  En resum, el socialista vol "que torni la cordura, l'eficàcia i els resultats", així com un catalanisme "orgullós i pragmàtic" i els amplis consens i reivindica treballar per aconseguir acords estratègics en temes de país. "Hem d'aprofitar millor les nostres energies i aplicar-les a objectius de progrés econòmic i social", afirma.

Summary: Iceta diu a 'The New York Times' que seria "temerari" i un "monumental disbarat" declarar la independència


La víctima ha quedat inicialment en estat molt greu però ha acabat perdent la vida ACN Barcelona.-Un home ha mort de forma violenta aquest divendres al carrer Comte d'Urgell de Barcelona, segons han confirmat a l'ACN fonts policials. La víctima ha quedat inicialment en estat molt greu, però ha acabat perdent la vida. Diverses dotacions policials i del Sistema d'Emergències Mèdiques (SEM) s'han desplaçat al lloc dels fets on han localitzat el cos de l’home sense vida. L'alerta ha arribat a través d'una trucada al 112 cap a les 14 hores. Els Mossos han obert una investigació. Segons alguns mitjans, la mort s'hauria produït per un tiroteig i la víctima hauria rebut set trets. Els fets haurien tingut lloc en un àtic del número 125.

Summary: Mor un home de forma violenta al carrer Comte d'Urgell de Barcelona


L'entitat avisa en un informe de l'enorme cost de desconnectar les centrals nuclears catalanes de l'entramat espanyol ACN Barcelona.-Societat Civil Catalana ha fet públic aquest dilluns un informe elaborat per experts que pronostica apagades elèctriques en cas d'una Catalunya independent, ja que el 50% de l'energia elèctrica que consumeixen els catalans procedeix de les tres centrals nuclears en funcionament i, segons els autors de l'estudi, seria molt complicat desconnectar el sistema català de l'entramat espanyol. "Seria el divorci més car de la història de Hollywood", ha ironitzat el catedràtic de Termotècnia de la Universitat Politècnica de Madrid i expresident de la Societat Nuclear Espanyola, José María Martínez-Val Peñalosa. Segons ell, requeriria "molt temps, molts diners i molt esforç", i a més tindria "importants repercussions econòmiques i socials", tant per a Catalunya com per a la resta d'Espanya. L'entitat unionista ha donat el tret de sortida aquest dilluns a la seva campanya 'La fallida del procés', que aborda de forma sectorial els perjudicis d'una Catalunya independent. La primera entrega s'ha centrat en l'energia nuclear, però aquest mes d'abril faran públics estudis referents a la perspectiva jurídica, a la internacional i també a la vessant interna, amb un documental sobre "L'estigmatització del dissident a Catalunya per part del nacionalisme", segons ha explicat el vicepresident de Societat Civil Catalana, Joaquim Coll. Coll ha reiterat que els polítics independentistes estan practicant a Catalunya un "doble engany", perquè "no hi ha un mandat democràtic per a la secessió" i perquè per molt que parlin de desconnexió, aquesta no es produirà. "I en el cas de l'energia, el que hi ha és molta fantasia", ha remarcat. L'estudi, sota el títol 'La independència a les fosques', constata que mentre que el percentatge d'electricitat produïda d'origen nuclear a Espanya és del 20,9%, a Catalunya ascendeix al 50%, el que posa de manifest una gran dependència d'aquest tipus d'energia.  Per tal que una Catalunya independent pogués mantenir la seva energia nuclear hauria de desenvolupar un complicat marc legal, crear un organisme regulador, tenir el suport tecnològic adequat, tenir l'accés al combustible i disposar de magatzems de residus nuclears, entre moltes altres qüestions, segons ha apuntat Xavier Jardí, enginyer industrial especialitzat en tècniques energètiques i expert de l'Organisme Internacional de l'Energia Atòmica de l'ONU. A això se li ha de sumar la pertinença a organismes internacionals, que requereix tenir certes certificacions i el suport de tots els països membres.  Tot plegat suposaria una gran cost que tindria efectes "catastròfics" per a Catalunya i també per a la resta d'Espanya, ha continuat Martínez-Val Peñalosa, expresident de la Societat Nuclear Espayola, que ha fet èmfasi en la gran dependència nuclear de Catalunya. "És un procés transitori que no té preu", ha afegit. Sense l'accés al combustible, ha dit, les centrals no funcionarien i això suposaria apagades a Catalunya. "Si les centrals no funcionen perquè no et subministren combustible perquè no compleixes les prescripcions internacionals, estàs a les fosques", ha advertit.  Pel que fa a la creació de consorcis amb l'estat espanyol com a solució a tots aquests problemes, els experts han opinat que plantejar aquesta opció no és més que "bonisme". En tot cas, Agustín Alonso, catedràtic d'Energia Nuclear de la Universitat Politècnica de Madrid i ex membre del Consell de Seguretat Nuclear, ha indicat que per molt que es fessin aquests consorcis, la responsabilitat de qualsevol decisió sempre hauria de ser del govern català, i això requereix un procés "onerós" i molt complex.

Summary: Societat Civil Catalana pronostica apagades elèctriques en cas d'una Catalunya independent


El diputat de CSQP i secretari quart de la Mesa del Parlament, Joan Josep Nuet, ha advertit aquest dimecres que insistir en les polítiques neoliberals genera "onades d'indignació" entre la població i acaba desembocant en fenòmens "monstruosos" com el de Donald Trump als EUA o el de Marine Le Pen a França. En aquest sentit, ha demanat al Govern que presenti un projecte de pressupostos socials pensats "per a la majoria" per tal de reduir "a la mínima expressió" les opcions populistes de dretes. Nuet ha mostrat la seva preocupació per la victòria del candidat republicà alhora que ha demanat "no abaixar els braços" i construir alternatives d'esquerra sòlides per evitar que l'extrema dreta imperi a Europa. "Amb Trump, el món serà menys segur", ha augurat Nuet en una atenció als mitjans, en què ha constatat que les retallades i l'"empobriment" de les classes treballadores i mitjanes "no surten gratis" i donen peu a "monstres" com el candidat republicà nordamericà, ja que generen "indignació" entre els ciutadans. "Insistir en aquestes polítiques neoliberals ens sortirà molt car", ha avisat. A parer seu, només es podran derrotar aquesta mena de fenòmens amb alternatives progressistes sòlides i no amb perfils com el de Hillary Clinton, que "és més del mateix" i que també ha "acompanyat" les polítiques que han contribuït a empobrir milions de persones als Estats Units. Així, ha lamentat que la campanya electoral dels Estats Units shagi limitat a dues opcions. Nuet ha demanat "aprendre la lliçó" per impedir que es repeteixi el mateix esquema a països com França, Àustria o bé a casa nostra. "Fem polítiques per a la majoria de la gent", ha reclamat tot instant el Govern a incloure partides socials als pressupostos per al 2017 i mesures com la renda garantida de ciutadania. L'objectiu, ha dit, ha de ser arraconar les opcions populistes de dretes i que "les expressions democràtiques siguin les que governin el país".

Summary: CSQP demana al Govern uns pressupostos socials per reduir a la mínima expressió "monstres" com Trump o Le Pen


La Comissió Executiva del Consell d’Administració de l’ICS ha aprovat els nomenaments de Juan Victorian Peralta Biosca com a director de l’Hospital Verge de la Cinta de Tortosa i el d’Albert Pons Porta com a director de centre de l’Hospital Joan XXIII de Tarragona. També ha deixat sense efecte el nomenament de Salvador Pallejà com a director de centre de l’Hospital Verge de la Cinta. La Comissió Executiva li agraït a través d’un comunicat la “dedicació i compromís” amb la institució durant tot aquest temps. Juan Victorian Peralta Biosca és llicenciat en medicina i cirurgia, diplomat en medicina laboral pel Ministeri de Treball i Seguretat Social, diplomat en gestió gerencial hospitalària per l’Escola d’Alta Direcció i Administració (EADA), i màster en gestió sanitària per la Universitat de València. Ha estat director de centre de l’Hospital Arnau de Vilanova, gerent del Servei Català de la Salut (CatSalut) de l’Alt Pirineu i Aran, gerent territorial de l’ICS de Lleida i l’Alt Pirineu i Aran i adjunt a la gerència de Gestió i Serveis Sanitaris de Lleida, entre d’altres. Albert Pons Porta és llicenciat en medicina i cirurgia, diplomat en gestió de serveis clínics per EADA, diplomat en gestió hospitalària per ESADE i màster en economia i salut i gestió sanitària per la Universitat de Barcelona i la Universitat Pompeu Fabra. Ha estat facultatiu adjunt del Servei de Medicina Interna de l’Hospital Joan XXIII i de l’Hospital Comarcal de Móra d’Ebre, cap del Servei de Medicina Interna de l’Hospital Pius de Valls, gerent de l’Hospital Pius de Valls, director assistencial del Consorci Sanitari Integral i director de l’empresa pública Gestió i Prestació de Serveis Sanitaris (GiPPS).

Summary: L’ICS aprova els nous directors dels hospitals Verge de la Cinta i Joan XXIII de Tarragona


El jutjat d'instrucció 2 de Girona ha decretat presó provisional comunicada i sense fiança per a un detingut per una agressió sexual a Salt. Segons ha pogut saber l'ACN, l'arrestat va atacar la víctima quan entrava a casa seva la nit de dimarts a dimecres. Un testimoni va trucar al telèfon d'emergències 112 cap a un quart de dues de la matinada. Una patrulla de la Policia Local de Salt va arribar al lloc i va atendre a la víctima. Segons fonts properes a la investigació, mentre la traslladaven a l'hospital per al reconeixement mèdic, la dona va veure l'agressor i el van detenir. L'home té antecedents per delictes sexuals.  El detingut ha passat aquest dijous a disposició del jutjat d'instrucció 2 de Girona en funcions de guàrdia, que ha ordenat presó provisional sense fiança per un delicte d'agressió sexual.  L'atac va tenir lloc la matinada de dimecres al carrer Miquel de Palol de Salt. Segons fonts properes a la investigació, l'home va abordar la víctima per l'esquena, quan entrava a casa seva. La va empènyer, la va fer caure a terra i la va agredir sexualment. Després de perpetrar l'atac, va fugir corrents. Un testimoni va alertar al telèfon d'emergències 112 cap a un quart de dues de la matinada. Fins al lloc s'hi van desplaçar diverses patrulles policials. Un indicatiu de la Policia Local va atendre la víctima i va recollir la descripció de l'agressor.  Mentre la traslladaven al centre mèdic, la víctima va reconèixer i identificar l'atacant a l'alçada del carrer Torras i Bages. Immediatament, la Policia Local el va detenir. Quan van comprovar les càmeres de videovigilància, la policia va poder ubicar l'arrestat a la zona on s'havia comès l'agressió sexual. El detingut és un veí del municipi de 26 anys i origen nigerià. L'arrestat té antecedents per abusos sexuals a Vic.

Summary: Presó sense fiança per a un detingut per una agressió sexual a Salt


Els estudiants de graus de 180 crèdits que aquest mes de juny acabin els estudis podran cursar el primer any de màster a preu de grau. Així ho preveu el decret de preus que aquest divendres ha aprovat el Consell Interuniversitari de Catalunya (CIC), complint així el compromís explícit de la Secretaria d'Universitats i Recerca des que es va donar opció a les universitats d'estructurar els estudis en graus de tres anys. El decret estableix aquesta norma per al primer curs de màster i preveu compensar a les universitats que deixin d'ingressar per aquests descomptes. Així ho ha explicat el secretari general del CIC, Lluís Baulenas, que creu que és una mostra del ''grau de responsabilitat'' del Govern. La resta de preus públics es mantindran. Des que es va donar llum verda als graus de 180 crèdits, el 2015, l'aleshores secretari d'Universitats i Recerca, Antoni Castellà, es va comprometre que els estudiants que seguissin estudis amb aquesta nova estructura no es veiessin perjudicats pel preu dels crèdits i que per tant, el primer any de màster els costés el mateix que el de grau. Fins aquest mes de juny, no es graduen els primers estudiants dels graus de tres anys i per tant, el decret de preus no ha calgut que ho incorporés fins enguany.  Des de la Secretaria d'Universitats i Recerca no han avançat el cost estimat d'aquesta mesura però només tres universitats van impulsar graus de 180 crèdits el curs 2016-2017. Es tracta de la Universitat de Barcelona, amb  els estudis de Producció Digital, la Universitat Pompeu Fabra amb Global Studies, i Bioinformàtica (amb col·laboració amb la Politècnica i la UB), i la Universitat Oberta de Catalunya (UOC) amb el grau de Disseny i Art Digital. Tot i això, aquest descompte del preu de màster només afecta als estudis de les universitats públiques i no els centres adscrits i per tant, només els 65 estudiants que acaben Global Studies es podran beneficiar de la mesura. El Consell Interuniversitari de Catalunya ha fet doncs, aquest divendres, el pas d'incloure aquest aspecte al decret de preus. Així es regula el preu públic dels crèdits en el primer any de màster per als estudiants que han acabat estudis de tres anys, durant el curs 2019-2020, si es matriculen a un màster en alguna universitat pública catalana. El Govern a més, preveu compensar les universitats pels diners que puguin deixar d'ingressar en aquest concepte. El secretari general del CIC, Lluís Baulenas, creu que és un ''grau de responsabilitat'' fer aquesta compensació als centres universitaris.  Baulenas ha reconegut que encara hi ha poca implantació d'aquests estudis a Catalunya i ha culpat la manca d'aprovació per part del govern espanyol, però ha destacat que les universitats catalanes són les úniques que han apostat pels 180 graus.  Aquesta és l'única novetat que inclou el decret de preus d'enguany, ja que segons Baulenas, la situació de pròrroga pressupostària no ha permès establir cap tipus de rebaixa, tal com demanen diverses mocions aprovades pel Parlament de Catalunya. Baulenas ha recordat que el projecte de pressupostos preveia compensar les universitast els 42,5 MEUR de dèficit estructural i injectar 30 MEUR més a millorar l'equitat a la universitat, amb per exemple, les beques salaris, i potenciar la captació de talent a través de nous programes per a PDI.

Summary: El Govern equipara el preu del primer any de màster als estudiants que acaben els primers graus de 180 crèdits


Les entitats han alertat aquest dijous d'un augment de joves sensesostre a Barcelona, que ja són un 17,9% de les persones que dormen al carrer. En concret, es tracta de la franja de persones d'entre 18 i 30 anys, que ha augmentat 5,6 punts percentuals en dos anys. Aquesta és una de les conclusions de l'estudi 'Diagnosi 2019. La situació del sensellarisme a Barcelona. Evolució i joves en situació de sensellarisme'. En un acte que ha aplegat un centenar de persones, la Xarxa d'Atenció a Persones Sense Llar (XAPSLL) ha denunciat la situació que viu aquest col·lectiu en general, amb un augment de gairebé un 40% en només vuit anys. Les entitats han reclamat polítiques públiques per prevenir el sensellarisme, anticipar-se a la pèrdua de la llar i impulsar mesures d'accés a un habitatge públic de lloguer social.

Summary: Les entitats alerten d'un augment de joves sensesostre a Barcelona, el 18% del total


La nova línia de bus exprés e4 entre Alpicat i Lleida, que entrarà en servei el 25 de juny, incrementarà les prestacions i les freqüències de la línia actual que enllaça ambdues ciutats, ja que permetrà disposar d'un bus cada hora en els dos sentits. Es tracta de la quarta línia de la xarxa exprés.cat que implanta Territori i Sostenibilitat a la demarcació de Lleida, després de les que uneixen la capital del Segrià amb Cervera, Alfarràs i Alcarràs, i la número 40 del conjunt Catalunya. Encara no hi ha data per a les dues pendents (les Borges Blanques-Lleida i Almacelles-Lleida) tot i que el Govern té avançada la redacció del projecte de la futura xarxa de Rodalies de Lleida en el marc del qual es plantejaran mesures per millorar la connectivitat entre aquestes ciutats.       El secretari d'Infraestructures i Mobilitat, Isidre Gavín, i l'alcalde l'Alpicat, Joan Gilart, han presentat aquest dilluns la nova línia de bus exprés entre Alpicat i Lleida, que entrarà en servei el 25 de juny.  El nou bus exprés e4 reforçarà les franges horàries de dilluns a divendres feiners amb 7 noves expedicions de manera que l'oferta actual passarà a ser de 17 serveis en sentit Lleida i 18 en sentit Alpicat. Així, s'aconseguirà que entre setmana la línia disposi d'una freqüència de pas d'un bus cada hora tant en un sentit com en l'altre. Del total d'expedicions d'entre setmana, 3 d'anada i 3 de tornada permetran la intermodalitat amb els serveis ferroviaris d'alta velocitat, així com d'altres serveis ferroviaris. Els dissabtes feiners l'oferta passarà de 9 anades i 8 tornades a ser d'11 freqüències per sentit.   A més, s'incorpora una nova parada a Hostal del Lluc-Urbanització, a Alpicat, tant d'anada com de tornada. En una primera fase, aquesta parada la faran 5 expedicions en sentit Lleida i totes les expedicions en sentit Alpicat. En una segona fase, s'hi col·locarà un polsador de manera que la parada es farà a la demanda. Això permetrà millorar l'explotació de la línia ja que el bus únicament modificarà el seu recorregut si un usuari ho demana.   La conversió de l'actual línia regular en una línia de bus exprés aportarà altres millores, com ara l'estètica dels pals de parada i marquesines existents, que s'arreglaran i s'identificaran amb els colors de la xarxa exprés.cat. També es millorà la senyalització tant horitzontal com vertical de les parades d'Alpicat. Pel que fa als vehicles, n'hi haurà un que tindrà la imatge diferenciada de l'exprés.cat i que cobrirà pràcticament la totalitat de les expedicions. Els vehicles seran totalment accessibles i disposaran de Wi-Fi gratuït. Quarta línia de bus exprés de les comarques lleidatanes Amb la nova línia de bus exprés e4 ja seran quatre les línies d'altes prestacions implantades a les comarques de Lleida, després de la que enllacen Cervera, Tàrrega i Lleida (implantada l'any 2014 i amb 220.000 viatges/any), la d'Alfarràs–Lleida (implantada el 2015 i 310.000 viatges/any) i la d'Alcarràs-Lleida (2017 i 143.000 viatges/any). El en conjunt de Catalunya, serà la línia exprés número 40.   Isidre Gavín ha destacat que els serveis exprés.cat "introdueixen un concepte nou de transport públic perquè defineixen un servei més atractiu, amb més qualitat i amb més freqüències per cobrir millor la demanda". En el cas d’Alpicat, "hem construït un servei millorat en quantitat, en qualitat i amb més intermodalitat amb el tren". Això fa "que sigui una peça important del transport públic de Rodalies de Lleida perquè quan es parla de Rodalies es pensa únicament en el tren però les rodalies des de l'òptica del transport públic de Lleida són una bona combinació entre les línies que opera Renfe, la que opera FGC i tot un estol de línies de bus exprés i altres de transport públic per carretera que connecten les ciutats amb tot el seu territori", ha explicat.  El secretari d'Infraestructures i Mobilitat ha detallat que les línies exprés han permès incrementar els usuaris del bus en els territoris on s'han implantat en un 22% de mitjana. "El bus exprés és una aposta decidida del Govern pel transport públic, que millora la mobilitat i la qualitat de l'aire", ha remarcat Gavín. L'alcalde d'Alpicat, Joan Gilart, ha agraït la posada en servei del bus exprés, "perquè era una demanda del territori i hem aconseguit més freqüències i reforçat la parada de l'alta velocitat". Recta final del desplegament de la xarxa de bus exprés.cat El Departament de Territori està a punt de finalitzar el desplegament de la xarxa de bus exprés.cat, que es va iniciar l'any 2012 per tal de donar resposta a l'increment de demanda del transport interurbà amb autobús. La xarxa exprés.cat inclou les línies de bus amb més demanda de tot Catalunya i consta de 43 línies distribuïdes per tot el territori que transporten el 40% de la demanda total, tot i que amb la d'Alpicat ja se n'hauran implantat un total de 40.    La valoració dels usuaris de les línies exprés.cat és molt positiva, i en el cas de Lleida la mitjana és de 8,8 punts sobre 10, molt superior a la mitjana del transport públic, que es troba entorn el 7,4, segons ha ressaltat Gavín. Les línies de bus exprés les Borges-Lleida i Almacelles-Lleida vinculades al projecte de Rodalies de Lleida El secretari d'Infraestructures i Mobilitat ha explicat que encara no hi ha data per a la posada en marxa de les dues línies de bus exprés pendents a la demarcació de Lleida (les Borges Blanques-Lleida i Almacelles-Lleida). Tot i això, Gavín ha explicat que la millora de la connectivitat entre aquestes ciutats cal analitzar-la també dins el projecte de Rodalies ferroviàries de Lleida que està redactant Territori.  Gavín ha explicat que el departament "té pràcticament acabat" el dibuix tècnic de com creu que hauria de ser la futura xarxa de Rodalies de Lleida. Un cop enllestit, Territori el traslladarà a la Diputació de Lleida, després del compromís adquirit en la taula que va posar en marxa aquesta institució per buscar solucions a l'estat actual de la xarxa ferroviària del territori, amb l'objectiu que pugui ser un projecte "consensuat i compartit" amb el territori. Posteriorment, Territori el presentarà a Foment per "intentar arribar a un acord global" per tal que pugui acabar esdevenint una realitat.

Summary: Territori amplia les freqüències entre Alpicat i Lleida amb la quarta línia de bus exprés de la demarcació


L'atur registrat a Catalunya va caure al setembre en 2.441 persones respecte a l'agost, i deixa el total en 478.201 desocupats, xifra que representa un descens de mig punt (-0,51%), segons el Ministeri de Treball i Economia Social. La llista de l'atur continua baixant respecte al màxim registrat al juny, de més de 485.000 desocupats. Si es compara amb l'any passat, però, hi ha 105.578 desocupats més (+28,33%). Aquestes dades no tenen en compte els afectats per ERTO. D'altra banda, l'afiliació a la Seguretat Social mostra que el mercat de treball català ha creat 11.106 feines al setembre (+0,33%) i ja hi ha 3.352.732 afiliats. Tot i això, en comparació amb el 2019, hi ha 107.197 afiliats menys (-3,10%).  Pel que fa a la resta de l'Estat, l'atur registrat cau 26.329 persones (-0,69%), el millor mes de setembre de la sèrie històrica, segons apunta el ministeri. En aquest mes es manté la tendència de millora en el mercat de treball dels últims tres mesos, en els quals l'atur registrat ha disminuït més de 86.000 persones. El total de desocupats a Espanya és 3.776.485 persones. Catalunya és la quarta comunitat que ha destruït més atur, després de Castella la Manxa (7.687 aturats menys), Madrid (-5.387) i el País Valencià (-3.344). L'Estat va sumar 18.876.389 afiliats a la Seguretat Social durant el setembre, un 0,45% més respecte que a l'agot (84.013 persones més). Respecte al mateix període del 2019, el nombre de treballadors inscrits va caure un 2,31%, amb 447.062 afiliats menys. Sectors Pel que fa al tipus d'activitat econòmica, l'ocupació va créixer a tots els sectors a Catalunya menys a l'agricultura, on es van registrar 843 aturats més que a l'agost. El sector amb més llocs de treball recuperats ha sigut el de serveis, que va restar 1.519 desocupats al setembre. L'atur a la construcció, per la seva banda, també va baixar, concretament en 294 persones. Finalment, la xifra de persones desocupades a la indústria va caure en 661. En el conjunt de l'Estat, tots els sectors han reduït les llistes de sol·licitants d'ocupació. Dels 478.201 aturats registrats a Catalunya, 212.518 eren homes i 265.683 dones. Els menors de 25 anys representen el 8% del total d'aturats (39.108). D'altra banda, 103.828 desocupats durant el mes de setembre eren estrangers, 2.874 més que el mes anterior (+2,85) i 31.877 més que fa un any (+44,30). Contractació Les contractacions es van accelerar en relació amb el mes anterior però es van enfonsar si es compara amb les dades de fa un any. En total, es van signar 216.692 contractes, una caiguda del 45,17%, fins als 91.236 procediments menys, en comparació amb el 2019. Malgrat això, hi ha hagut un increment de 67.422 contractes, és a dir, un 45,17% més. Pel que fa a la tipologia, 31.658 van ser indefinits i 185.034 temporals. Dels indefinits, se'n van signar un 80,18% més que a l'agost, amb un augment de 14.088 contractes, mentre que si es compara amb el mateix mes del 2019, la caiguda va ser de 15.164, un 32,39% menys. Pel que fa als temporals, van pujar un 40,50% en un mes, és a dir, se'n van signar 53.334 més. Si es compara amb l'any passat es constata una caiguda del 29,13%, concretament de 76.072 procediments menys. Més de 2.800 milions en prestacions El Servei Públic d'Ocupació Estatal (SEPE) ha abonat una nòmina de 2.846,2 milions d'euros en prestacions públiques. La despesa de les ajudes derivades dels ERTO va ser 867 milions d'euros, un import que és menys de la quarta part de la despesa del mes de maig. L'esforç pressupostari per finançar les prestacions per ERTO entre abril i agost s'eleva a 10.752 milions. De mitjana, els treballadors que perceben una prestació contributiva durant l'agost ha sigut de 729,3 euros.  A Catalunya a finals de setembre hi havia 33.204 empreses encara amb algun expedient en vigor que afectava 146.559 persones. Les xifres a mitjans de mes eren més altes amb 34.861 empreses i 155.011 treballadors.

Summary: L'atur cau en 2.441 persones al setembre respecte a l'agost però és un 28,33% més elevat que fa un any


El Govern pren l'experiència de l'Uruguai en economia social com a "referent" per elaborar la futura llei, de la qual actualment s'està treballant en les bases. Després d'una reunió a Montevideo amb el viceministre de Treball i Seguretat Social de l'Uruguai, Nelson Loustaunau, el conseller de Treball, Chakir El Homrani, ha assegurat que durant la trobada ambdós governs han "compartit experiències" sobre economia social, així com sobre la llei de l'actual govern de l'Uruguai que s'està a punt d'aprovar sobre la matèria. Al seu torn, Loustaunau ha subratllat després de la trobada amb El Homrani al seu despatx del ministeri que Catalunya i l'Uruguai viuen "processos similars" malgrat les diferències geogràfiques. "Hi ha una certa identitat comuna, tot i que hi ha algunes particularitats", ha dit el viceministre de Treball.  Segons El Homrani, la reunió amb el viceministre de Treball i Seguretat Social ha estat "molt productiva". Durant la trobada, ambdós governs han compartit la situació del mercat laboral de Catalunya i de l'Uruguai, així com la manera com fer front als reptes que suposa l'economia de plataforma.  Al seu torn, el viceministre de Treball i Seguretat Social de l'Uruguai ha apuntat que també han abordat el reciclatge de la formació per adaptar els treballadors al "treball del futur". "És una qüestió molt important", ha destacat. En el marc del viatge a l'Uruguai, en el qual també participa el conseller d'Acció Exterior, Alfred Bosch, el conseller de Treball i Afers Socials es reunirà aquest divendres a Montevideo amb el president de l'Institut Nacional del Cooperativisme, Gustavo Bernini, per conèixer millor la llei d'economia social que l'Uruguai està a punt d'aprovar.

Summary: El Govern pren com a "referent" l'experiència de l'Uruguai en economia social per elaborar la futura llei


El cap de llista d'ERC, Gabriel Rufián, ha estat contundent aquest dilluns contra les propostes econòmiques que planteja C's. Des de les Cotxeres de Sants i en la cloenda de les jornades sindicalistes titulades 'Els Drets Laborals a la República Catalana', Rufián ha afirmat que el contracte únic que proposa el partit d'Albert Rivera suposa "legalitzar la temporalitat" i resumeix en una sola mesura les "reformes laborals més reaccionàries dels darrers 30 anys". "El neoliberalisme de C's es cura posant cafès 10 hores al dia a 4 euros l'hora", ha apuntat. Per combatre aquest neoliberalisme, ERC proposa per a la República Catalana un increment del salari mínim a 1.000 euros, baixar impostos a les rendes i cotitzacions socials més baixes, pujar-los a les SICAV i les grans fortunes, introduir un impost als beneficis bancaris i a les nuclears, apujar la inversió en educació al 6% del PIB i prohibir l'acomiadament improcedent. "Encara que sigui indefinit, un contracte de 4 dies continua sent escombraria", ha afegit Rufián respecte la proposta de C's. Els republicans també plantegen la derogació de la reforma laboral del PP, la creació d'un banc d'inversió públic, un canvi del sistema productiu per donar més importància a la innovació i la indústria i la creació d'un fons per a la innovació empresarial amb aportacions de les empreses que transfereixi tecnologia a pimes i autònoms. De fet, emprenedors i autònoms serien especialment protegits en al República Catalana a la que aspira ERC. Tindrien una treva fiscal de 5 anys per consolidar els seus negocis i gaudirien de factures de la llum més econòmiques, perquè s'acabaria amb el monopoli energètic. Durant les jornades sindicalistes organitzades per ERC a les Cotxeres de Sants, el cap de llista d'ERC per Tarragona, Jordi Salvador, ha fet una apel·lació a recuperar "l'esperit de classe" que el neoliberalisme ha fet desaparèixer. Salvador també ha apuntat a C's com el principal rival "de classe", perquè els "franquistes" del PP no poden amagar el seu passat i el PSOE s'ha convertit en un partit que no és "ni obrer ni socialista". "En canvi, C's fan la viu viu", ha advertit.

Summary: Rufián: "El neoliberalisme de C's es cura posant cafès 10 hores al dia a 4 euros l'hora"


El major dels Mossos d'Esquadra, Josep Lluís Trapero, va explicar a la jutgessa de l'Audiència Nacional durant la declaració dilluns que tenien a punt el dispositiu per tal que la secretària judicial pogués sortir de la Conselleria d'Economia però que ella s'hi va negar i va al·legar que volia sortir amb la resta de guàrdies civils. En un àudio que ha publicat el diari 'Ara' i Rac1, s'escolta Trapero explicar que els agents que feien els registres van explicar a un inspector dels Mossos que tenien problemes informàtics i que això els portaria tota la nit. En canvi, a la interlocutòria de Lamela es recull que la secretària va estar retinguda contra la seva voluntat (va sortir a les 23.45h) i que els manifestants també van impedir que els policies no marxessin fins a les set del matí. Trapero afirma que no tenien cap coneixement dels registres del 20 de setembre i que les primeres informacions els arriben pels mitjans de comunicació. També al·lega que van destinar tots els efectius disponibles però que quan van arribar a Economia ja hi havia entre 700 i 1.000 persones i era "impossible" desallotjar. També assegura que la figura del president de l'ANC, Jordi Sánchez, va ser de mediador.  En els àudios de la declaració de Trapero davant la jutgessa Carmen Lamela s'escolta com el major explica que la Guàrdia Civil no els va avisar dels registres del dia 20 de setembre i que les primeres informacions els arriben pels mitjans de comunicació.  La primera comunicació oficial arriba a les 8h del matí, però la Guàrdia Civil no especifica en quins punts es farien els registres i, segons Trapero, es limita a explicar que seria un operatiu "a la demarcació de Barcelona". Segons el major, és a les 9.15h quan els Mossos reben ja la concreció de tres ubicacions concretes, inclosa la Conselleria d'Economia.  El major explica a la jutgessa que aquell dia hi havia 16 unitats de seguretat ciutadana i que van activar tots els efectius per anar als diferents punts on s'estaven fent els registres per part de la Guàrdia Civil. Ara bé, quan les primeres unitats van arribar a Economia el major assegura que era "impossible" desallotjar perquè ja hi havia entre 700 i 1.000 persones. Qui li ho comunica és la intendent Teresa Laplana, també investigada per sedició a l'Audiència Nacional. Lamela els ha imposat als dos les mateixes mesures cautelars que, entre d'altres consisteixen en la retirada del passaports i l'obligació de personar-se cada quinze dies al jutjat.  "La secretària judicial no volia sortir" Un dels temes que més cua ha portat és el fet que la secretària judicial no pogués sortir de l'edifici i truqués al jutjat de guàrdia "demanant auxili", segons la interlocutòria. Trapero desmunta aquest extrem davant Lamela i explica que tenien a punt el passadís per acompanyar-la i custodiar-la però que la lletrada no va voler sortir. "Declina sortir si no ho fa amb la resta de les forces policials", al·lega Trapero davant la jutgessa.  Arran d'aquest moment, Trapero ordena que es parli directament amb la secretària i és quan els Mossos coneixen que ja ha acabat amb les seves diligències. En canvi, els agents de la Guàrdia Civil comuniquen als Mossos que han tingut problemes informàtics i que les tasques els portaran tota la nit.  També explica que la Guàrdia Civil demana sortir amb els seus cotxes però que els van comunicar que era "impossible" perquè havien patit desperfectes, estaven rodejats de gent i tenien les rodes punxades. El major també recorda a la jutgessa que es van arribar a concentrar 40.000 persones i, a preguntes del fiscal, Miguel Ángel Carballo, nega que darrera la concentració hi hagués "ningú concret" al darrera de l'organització de les protestes. A més, afirma que el paper del president de l'ANC, Jordi Sànchez, (empresonat amb el president d'Òmnium, Jordi Cuixart, des del dilluns a Soto del Real) va ser "en tot moment de mediador".  Trapero, a més, declara davant la jutgessa que l'operatiu "mai se'ls en va anar de les mans".

Summary: Trapero a Lamela: "El dispositiu estava preparat però la secretària no volia sortir si no era amb els guàrdies civils"


El president de Cs, Albert Rivera, ha defensat el fitxatge de l'expresident de la Comunitat de Madrid pel PP Ángel Garrido. "Jo visc a un país lliure", ha dit Rivera aquest dijous al matí a Madrid al Fòrum Europa Nueva Economía, i ha argumentat que "quan un partit té les mans brutes de corrupció", en referència al PP, o "ven el país als separatistes", sobre el PSOE, és lògic que perdi votants, militants i escons. "Els partits que es desinflen s'han preguntat perquè se'ls en van votants i gent tan vàlida com Garrido?", ha plantejat Rivera. "Que es preguntin què estan fent malament perquè això passi", ha insistit el líder de Cs, que ha parlat dels casos de corrupció dels populars o del seu "gir ultraconservador" que "deixa sense espai als liberals" i fa que membres del PP "s'il·lusionin" amb altres projectes, com el del partit taronja. Rivera ha afirmat que la formació taronja està "en condicions de liderar un govern de canvi", segons sondejos interns de Cs, i ha recomanat al líder del PP, Pablo Casado, que mantingui la "calma". "No s'obsessioni amb Cs i centri's a fer fora Pedro Sánchez", ha recomanat Rivera, que ha dit que al PP estan "descomptant escons" i pensant en "la gent que se'n va del seu partit". "El que és important és sumar", ha assegurat, i ha tornat a descartar donar suport al PSOE després del 28-A. Sobre un hipotètic govern de Cs amb PP i també Vox, Rivera ha contestat que "els tripartits no són bona idea".  Rivera ha defensat que Cs vol incorporar talent per guanyar i canviar Espanya i que el partit sigui un "lloc comú de tota la gent que s'ha sentit abandonada" al PSOE i PP. També ha negat que Cs hagi de ser un partit "frontissa" i ha insistit que vol ser, al segle XXI, el que va representar la UCD a la Transició. "Fa falta crear un gran centre polític", ha dit Rivera, que ha argumentat que Cs és "la casa comuna de la llibertat, del sentit comú i del constitucionalisme".  El president de Cs també ha donat les gràcies a Garrido, present a l'acte, per haver donat el pas d'abandonar el PP i no "acomodar-se". "Estem a 2-4 escons de capgirar" els resultats i "liderar un govern alternatiu a Sánchez", ha afirmat Rivera. "Donarem la campanada", ha assegurat. Segons Rivera, Cs ha "capitalitzat bona part dels indecisos" aquesta última setmana de campanya i ha dit que només falta una "última empenta per donar la volta als resultats". "Hi ha zones de Catalunya on l'Estat no existeix" Rivera ha tornat a centrar part del seu discurs en el conflicte territorial i ha alertat que "hi ha zones de Catalunya on l'Estat no existeix". "Hi ha poblacions on l'Estat no protegeix els ciutadans i impera la llei del més fort, del més tarat, la llei de Torra", ha afirmat. El líder de Cs ha dit que si governa això s'acabarà i Espanya serà un país de ciutadans "lliures i iguals" que poden anar a qualsevol punt de l'Estat. També ha parlat de dialogar amb els partits d'àmbit nacional per impulsar pactes per a l'educació i la despoblació, però ha vetat el diàleg amb l'independentisme.

Summary: Rivera defensa el fitxatge de Garrido i anima el PP a preguntar-se perquè el partit es "desinfla"


Els Bombers de la Generalitat han atès 45 serveis més relacionats amb el temporal Gloria en les darreres hores, concretament des de les nou de la nit de divendres fins a les onze del matí d'aquest dissabte. Les intervencions s'han fet principalment per arbres desfalcats, esllavissades i inundacions. Des de l'inici de l'episodi, el cos acumula 8.411 avisos arreu del territori.

Summary: Els Bombers atenen 45 serveis relacionats amb el temporal Gloria en les darreres hores


El fins ara líder del comitè de vaga dels taxistes, el portaveu d'Élite Taxi Alberto 'Tito' Álvarez, ha assegurat que no vol ser "còmplice" de portar els seus companys "a l'abisme" si aquesta tarda es rebutja l'oferta del Govern i es manté la vaga. En un comunicat que ha penjat a les xarxes socials, Álvarez ha dit no tenir "cap dubte" que si el taxi no aixeca la vaga i el decret no tira endavant el sector patirà dificultats. "Tots sempre volem més, però ningú té el que tenim a Catalunya", ha defensat, assenyalant que prefereix "agafar" el que ara s'ofereix des del Govern, "afermar-ho i seguir lluitant per aconseguir més". Per això, Álvarez demana als seus companys "cap fred" i també critica els que han promogut la violència contra conductors VTC o periodistes.  "No puc defensar els actes que s'han vist els últims dies", ha dit sobre els atacs, assenyalant que els conductors VTC també "són víctimes del que està passant". "Qualsevol de vosaltres treballaria on fos per donar de menjar als vostres fills", ha recordat.  A més, en referència a la intimidació a periodistes, Álvarez ha avisat als companys que si no els agraden "les imatges de violència, el que cal fer és no trencar res". "Em fa molta pena que exigim respecte i n o respectem els altres", ha dit.  Els taxistes voten aquesta tarda si segueixen amb la vaga o la desconvoquen, després que el Govern proposés un decret que contempla 15 minuts de precontractació pels VTC ampliables a una hora a través del reglament de l'AMB.

Summary: 'Tito' Álvarez: "No seré còmplice de portar els meus companys a l'abisme"


La Direcció General d'Atenció a la Infància i d'Adolescència (DGAIA) de la Generalitat ha formalitzat aquest dissabte l'entrega de la guàrdia i custòdia de Nadia Nerea a la tieta materna que viu a Mallorca, segons ha confirmat a l'ACN la delegada del Govern a l'Alt Pirineu, Rosa Amorós. La Direcció General ha actuat "de la manera més ràpida possible" seguint el que va dictaminar el jutge de la Seu d'Urgell aquest divendres al vespre després de prendre declaració als pares de la menor. El magistrat que investiga la presumpta estafa en la recollida de donatius per tractar la suposada malaltia de Nadia Nerea va dictar presó provisional sense fiança per al pare de la nena, Fernando Blanco, i llibertat amb càrrecs per a la mare, Marga Garau, i els va retirar la custòdia de la petita. L'informe de la DGAIA coincideix que la germana de la mare i la seva família és l'entorn més adequat perquè visqui la menor, almenys fins que hi hagi judici i sentència definitiva. El règim de visites establert pel jutge determina que Marga Garau podrà visitar la seva filla els caps de setmana però no podrà passar-hi la nit.  L'advocat dels pares, Alberto Martín, va dir a la sortida dels jutjats que la retirada de la pàtria potestat sobre la nena "és una autèntica barbaritat" i que recorrerà la mesura.

Summary: La DGAIA formalitza l'entrega de la guàrdia i custòdia de Nadia Nerea a la tieta materna que viu a Mallorca


L'Institut Agrícola Català de Sant Isidre demana la declaració de zona catastròfica al Delta de l'Ebre i un Pla Delta per garantir el futur de la indústria agroalimentària i pesquera. El president de l'entitat, Baldiri Ros, ha enviat una carta al president de la Generalitat, Quim Torra, on reclama la convocatòria urgent dels municipis, els afectats i les entitats per activar un pla de manera "immediata" després de la "tragèdia natural" que s'ha viscut al Delta de l'Ebre. L'institut apunta que el Pla Delta no s'ha de "limitar a un pla d'ajudes" sinó que ha de detallar un pla d'inversions, identificar les possibilitats de la indústria agroalimentària per reforçar-la i un pla d'infraestructures. Ros també reclama que s'accelerin els treballs de la comissió del Pla Delta per incloure partides necessàries als pressupostos de la Generalitat.

Summary: L'Institut Agrícola demana la declaració de zona catastròfica al Delta de l'Ebre


El Ministeri de Sanitat ha registrat 6.671 nous positius per covid-19 a Espanya en relació amb el total de casos confirmats aquest dimarts. Segons l'últim informe, des que va començar la pandèmia hi ha hagut 370.867 casos confirmats per proves diagnòstiques. D'aquests, 3.715 s'han diagnosticat el dia anterior. La CCAA amb més diagnòstics el dia previ és Madrid amb 1.535, més d'un terç del total. La segueixen el País Basc (472) i l'Aragó (466). Catalunya n'ha diagnosticat 244. Pel que fa a les defuncions, Sanitat xifra en 28.797 el total de morts per coronavirus a tot l'Estat espanyol, 127 més que aquest dimarts. Segons l'últim informe, hi ha hagut 131 defuncions en els últims set dies de les quals 56 a l'Aragó i 35 a Madrid. A Catalunya se'n van produir vuit. En l'última setmana hi ha hagut 1.336 hospitalitzacions i 84 ingressos en UCI.

Summary: Sanitat registra 6.671 nous positius per covid-19 a Espanya i 28.797 morts, 127 més que dimarts


El personal de la residència Alt Camp de Valls torna a estar en peu de guerra. Una seixantena de treballadors i treballadores s'han concentrat aquest dimecres a les onze del matí davant del centre per protestar per la falta de personal assistencial. En el darrer mes han anat convocant protestes, si bé la problemàtica s'arrossega de fa temps enrere. El comitè d'empresa denuncia precarietat assistencial. Segons el comitè, la manca de personal fa que l'acompanyament als avis es vegi ressentit. La residència Alt Camp, que forma part del Pius Hospital, disposa, actualment, de 136 llits, amb una plantilla que no arriba al centenar de treballadors. "Amb dos empleats més a jornada completa ja ens conformaríem", ha dit a l'ACN el president del comitè, Robert Rosset. El comitè es reunirà la setmana vinent amb la gerència de l'hospital i no descarta emprendre accions més contundents, com una convocatòria de vaga. "Les protestes són indefinides i no descartem altres tipus de protestes, com una vaga a la residència, que tot serien serveis mínims...", ha avançat Rosset. El comitè reconeix que les negociacions amb la gerència han donat alguns fruits i s'ha avançat en punts concrets, però que les mesures puntuals adoptades són "insuficients". Rosset ho atribueix a un "enfrontament entre la part assistencial i la part econòmica" i que falta "voluntat política" per resoldre la precarietat assistencial que, segons denuncia, arrossega el centre.  Rosset diu que, oficialment, no s'han rebut queixes per part dels residents, però sí que indirectament els ha arribat que els avis pateixen més carències d'acompanyament -en cap cas de cures bàsiques- per part del personal assistencial, és a dir, infermers, auxiliars, cuidadors i zeladors. "Una treballadora em va comentar que una resident li va demanar que preferia que no li canviés el bolquer i li pogués fer companyia cinc minuts", ha exposat Rosset. "Aquesta és la realitat, molt trista, però és així", ha afegit. "Per això demanem més mans i més hores per poder donar el servei adequat als residents; això dota d'excel·lència una residència", ha conclòs el president del comitè -amb 7 representants de la CGT, 6 de CCOO, 2 de Satse i 2 de Metges de Catalunya. La plantilla, de fet, ja fa anys que es queixa de la seva situació laboral. Diuen que la precarietat "va a pitjor" –arran una disminució d'hores d'auxiliars d'infermeria de la tercera planta- i que, amb les "retallades", l'atenció als avis al final es veu "compromesa". Durant la concentració d'aquest dimecres, que ha durat no més d'un quart d'hora, s'ha fet lectura d'un manifest de les reivindicacions. Els treballadors han mostrat pancartes on s'hi podien llegir consignes com '+ Mans= +Treball de qualitat', 'Més mans per cuidar els avis com es mereixen', 'Les necessitats bàsiques de la vida es cobreixen 365 dies' o 'Ratis de personal obsoletes des de 2006'. Des del comitè es confia que, amb aquesta represa de les protestes, la gerència sigui més "sensible" a les seves demandes.

Summary: Els treballadors de la residència Alt Camp de Valls tornen a mobilitzar-se per falta de personal


Una recerca liderada per la Universitat de Lleida (UdL) ha detectat per primer cop a Europa la presència d'una espècie de planta invasora resistent a determinats herbicides que afecta, entre altres, als conreus de panís. Es tracta de biotips de l'Amaranthus palmeri, una herba procedent d'Amèrica del Nord, que han trobat a la demarcació de Lleida i també a Osca i que pot superar els dos metres. L'estudi, realitzat conjuntament amb investigadors de la Universitat estatal de Carolina del Nord (Estats Units) i l'Institut de Recerques Agràries Finca La Orden – Valdesequera (Extremadura), l'acaben de publicar a la revista internacional 'Agronomy'. La recerca ha identificat biotips amb diverses mutacions que els fa resistents a un tipus d'herbicides molt utilitzats que s'anomenen sulfonilurees i que són inhibidors de l'enzim ALS (acetolactat-sintasa). "A d'altres grups encara no, però se sap que aquesta espècie pot arribar a desenvolupar també resistències a herbicides com el glifosat, la terbutilazina, la mesotriona i l'àcid 2,4-D, fet que complicaria molt la gestió d'aquesta mala herba, requerint mesures de control més intenses i costoses", explica l'investigador post-doctoral de la UdL i signant principal de l'article, Joel Torra.  L'estudi, en les seves conclusions, assegura que "aquesta espècie agressiva ha arribat contaminant lots de llavors de panís importats per a fabricar farines de pinso i s'està estenent a través de maquinària de recol·lecció" i considera "urgent realitzar una avaluació del seu risc de per desenvolupar estratègies de gestió i eradicació adequades".  Aquests processos de dispersió "continuaran si no s'implementen ràpidament mesures preventives", alerten. El catedràtic de Botànica Agrícola i Malherbologia de la UdL Jordi Recasens, coautor de l'article, considera que l'Amaranthus palmeri "és una amenaça pels nostres camps de panís i soja", ja que "al 2018, a Catalunya s'estimaven unes 70 hectàrees de panís afectades, i al 2019 ja eren més de 200. Mentre, a l'Aragó han localitzat la presència d'aquesta espècie en 185 camps, equivalent a un 12% de les parcel·les de panís prospectades". També n'han detectat a la província extremenya de Badajoz. "El Servei de Sanitat Vegetal de Catalunya i també el d'Aragó segueixen aquest problema i en fan recomanacions de gestió", recorda. "Es tracta d'una espècie molt vigorosa que produeix moltes llavors, fins a 600.000 per planta, té un gran desenvolupament ja que pot passar de 2 metres d'alçada i esdevé molt competitiva amb cultius d'estiu com ara el panís, provocant pèrdues entre un 20 i un 50% de la producció segons la densitat d'infestació", afegeix Recasens.  "Els precedents registrats en altres països sobre la seua problemàtica obliguen a estar en màxima alerta, intentant dur a terme mesures eficaces de contenció i control. Aquest cas evidencia la necessitat d'incloure a les males herbes com a agents nocius de la sanitat vegetal, igual que plagues i malalties, i la necessitat d'una similar regulació administrativa del material vegetal objecte d'importació", reivindica el catedràtic de la UdL.

Summary: Una planta invasora resistent a herbicides infesta camps de panís de Lleida i Osca


El conseller de Territori i Sostenibilitat, Damià Calvet, discrepa de la proposta de l'alcaldessa de Barcelona, Ada Colau, de limitar l'activitat al port de Barcelona per raons mediambientals. Calvet creu que la solució no passa tant per "limitar" l'activitat, com per "descarbonitzar-la". En aquest sentit, el conseller veu possible desvincular una cosa de l'altra. "Es tracta de desacoblar els creixements del port de Barcelona del consum energètic no sostenible. Som capaços de fer-ho", ha sentenciat. Calvet recorda que Barcelona és un dels principals actius del país pel que fa a la indústria turística i del trànsit de mercaderies i fa una crida a no desaprofitar-ho. A més, argumenta el conseller, el port ja es "pioner" en acollir vaixells que no emeten diòxid de nitrogen i de facilitar la mobilitat sostenible dins el port amb punts de recàrrega elèctrica i de gas per a camions.

Summary: Calvet respon Colau sobre la limitació del port: "Del que es tracta és de descarbonitzar-lo"


A Vila-seca (Tarragonès) el futur govern segueix sent una incògnita. Pere Segura, el relleu de Josep Poblet, serà, amb tota probabilitat, el nou alcalde, en mantenir-se com la força més votada, amb 8 dels 21 escons en joc al consistori vilasecà -3 menys respecte l’anterior mandat. En una entrevista a l’ACN, Segura diu que no descarta governar en minoria buscant pactes puntuals. De fet, és una opció que el convenç. Amb tot, la seva formació, Vila-seca Segura -una nova marca reformulada sota el paraigües de Junts- podria deixar-se estimar per diferents alternatives a fi d’assolir un govern estable, com Decidim Vila-seca o Vila-seca en Comú, cadascun amb 3 regidors. Amb qualsevol d'aquests dos partits, Segura en tindria prou per sumar una majoria absoluta com les que enllaçava el seu predecessor en solitari.  “Avui en dia les majories absolutes no es regalen, es guanyen”. Pere Segura, que s’enfrontava aquest 26-M amb el repte -i alhora la pressió- de rellevar l’històric alcalde convergent Josep Poblet, amb les seves també històriques sis majories absolutes encadenades des del 1995, és conscient que guanyar-se la confiança de l’electorat requereix el seu temps. Ningú discuteix, però, que és el guanyador, amb solvència, d’aquestes eleccions, fet que li permetrà governar. El dilema és si ho acabarà fent en solitari, una opció que a Segura no li desagrada en absolut, o pactarà per assegurar-se un mandat més tranquil. Republicans i comuns entren en l’aritmètica, mentre Cs -segona força més votada, amb 5 regidors- i PSC -amb 2 regidors- en quedarien al marge.  “Ens sentim legitimats per governar sols, però estem oberts a pactar per formar un govern més estable, no ens tanquem a res”, manifesta Segura. “La voluntat d’acord hi és”, afegeix. Segura assegura que són molts els punts en comú amb la resta de partits -com ara el desenvolupament del pla director de la zona esportiva, nous espais culturals o també en matèria de seguretat- i que, a priori, no hi ha línies vermelles prefixades. “No posem límits als acords”. De moment, però, ningú mou fitxa i les converses fins ara mantingudes han estat de caire informal amb la mera inquietud d’explorar el diàleg. Segura no veu difícil que es pogués arribar a una entesa amb un nou soci de govern. “No hauria de ser massa complicat, perquè la voluntat d’acord hi és”, reitera.

Summary: A Vila-seca, entre governar en solitari o pactar


Barcelona votarà en la pròxima comissió de Presidència i posteriorment en el plenari un recurs de reposició contra el Plenari de l’Ajuntament del 10 d’abril que va tombar la multiconsulta. Se sotmetrà a votació després que un informe dels serveis jurídics de l'Ajuntament hagi estimat el recurs en determinar que els grups municipals només podien votar en contra de la multiconsulta si les qüestions plantejades no s'adequaven a allò que establia el reglament de participació ciutadana. La multiconsulta, que plantejava preguntar els ciutadans sobre la municipalització de l'aigua i el possible canvi de nom de la plaça Antonio López pel d'Idrissa Diallo, no podrà celebrar-se durant aquest mandat perquè el reglament diu que no es pot fer a menys de sis mesos de les eleccions municipals. El tinent d'alcaldia de Drets de Ciutadania, Participació i Transparència, Jaume Asens, ha demanat al PDeCAT, Cs, PSC i PP -els partits que van votar en contra de la multiconsulta al plenari de l'abril- que "tornin a la legalitat" i votin a favor de la multiconsulta. Ha remarcat que l'informe dels serveis jurídics els "dona la raó" i ha reclamat als grups municipals que "no es posin al servei de grups de pressió com Agbar".   Dirigint-se al grup municipal del PDeCAT, Asens ha dit que és "incongruent i hipòcrita" que partits que defensen el dret a decidir sobre la independència "neguin el dret a decidir dels ciutadans de Barcelona sobre qüestions de caràcter municipal". En aquest sentit, el tinent d'alcaldia de Drets de Ciutadania, Participació i Transparència ha acusat el PDeCAT de ser "censor" en funció de "si l'agrada més o menys les coses que els ciutadans vulguin sotmetre a consulta".   El govern municipal espera que es pugui celebrar el pròxim any La regidora de Participació i Districtes de l'Ajuntament de Barcelona, Gala Pin, ha esperat que la multiconsulta es pugui celebrar durant el 2019, tant si es reelegida Ada Colau com a alcaldessa com si hi ha un canvi de govern a la ciutat. Ha remarcat que s'ha de "poder realitzar" el pròxim any perquè el reglament de participació es va aprovar amb un "ampli consens".  Pin ha dit que els grups municipals tenen "l'oportunitat d'esmenar l'error que van cometre" en el pròxim plenari i "demostrar que estan a favor de la participació ciutadana i la sobirania municipal", malgrat l'"ofensiva jurídica i comunicativa" d'Agbar contra la multiconsulta. En aquest sentit, la regidora de Participació i Districtes ha dit que la multiconsulta hagués tingut més suports per part dels grups municipals si una de les preguntes que planteja no fos sobre la gestió de l'aigua.

Summary: Barcelona tornarà a votar la multiconsulta en el plenari malgrat que no es podrà celebrar durant aquest mandat


El cap d'Epidemiologia de l'Hospital Clínic, Antoni Trilla, creu que cal un lideratge a Salut Pública que "pugui posar les coses en ordre" i muntar una "bona resposta" contra la covid-19. Després de la sortida de Joan Guix com a secretari per problemes de salut, Trilla ha indicat que "cal una figura, algú, un equip petit però amb algun lideratge que pugui posar les coses en ordre i ajudar a dir 'això es fa així', 'aquí falta això', 'aquest sistema informàtic no funciona', i tenir tots els recursos que fessin falta, que tampoc són tan extraordinaris, per muntar una molt bona resposta". En declaracions a Catalunya Ràdio, Trilla ha opinat que pensar en mesures a Barcelona per limitar l'oci nocturn i els llocs de concentració de joves.   "Ajudarem tots. Potser no ens hem coordinat prou bé i el resultat no és l'òptim", ha dit Trilla fent també autocrítica. Ha constatat que tot i que molts brots s'han pogut contenir, quan han augmentat els casos ha quedat clar que "el sistema de contenció no està prou preparat". Ha reconegut que la situació del rastrejament és "preocupant", però ha insistit que cal unitat per solucionar-ho, treballant totes les administracions i professionals. "El que no pots tenir és una primera línia de defensa on hi hagi forats o que no hi hagi coordinació entre determinades àrees de l'administració", ha avisat. Pel que fa a la situació de Barcelona, ha remarcat que els positius van augmentant, però encara no es pot veure si les mesures de l'Hospitalet poden ajudar a reduir una mica la tendència. En tot cas, ha considerat "lògic" pensar en mesures per reduir el risc de contagi, restringint llocs de concentració, d'esbarjo i "determinades situacions d'oci nocturn".  Trilla considera que si els brots es descontrolen i hi ha transmissió comunitària sostinguda "no serà la mateixa situació que a l'inici", perquè la ciutadania ja sap quines són les mesures que ha de prendre i els hospitals estan més ben preparats. Ara bé, ha reconegut que seria "una molt mala notícia, perquè voldria dir que el virus s'ha avançat, que s'ha perdut el control i que tornem a les mesures de confinament". Seria un "fracàs de l'estratègia de contenció", ha conclòs.

Summary: Trilla creu que cal un lideratge a Salut Pública que ""pugui posar les coses en ordre" i muntar una "bona resposta"


El cap de llista d'En Comú Podem, Xavier Domènech, ha negat disparitat d'opinions sobre el referèndum entre Pablo Iglesias i ell i ha garantit que tots dos estan convençuts que el referèndum "ha de ser un compromís per a la conformació de govern". Segons el candidat dels comuns, el compromís que "ineludiblement el referèndum s'ha de fer" arribaria abans de la investidura i, posteriorment, s'obriria una taula de negociació amb la Generalitat i les forces polítiques catalanes. "Aquesta taula hauria de perfilar la forma concreta de realització del referèndum", ha afegit durant l'acte electoral d'aquest dimecres a Cornellà de Llobregat. Fonts de Units Podem van explicar aquest passat dimarts que estan valorant la creació d'una taula paral·lela de negociació amb el PSOE sobre el referèndum per agilitar la formació de govern si els números sumen després del 26-J. Domènech ha recordat que aquesta és, precisament, la via que es va aplicar al Regne Unit quan el primer ministre David Cameron va acordar la celebració del referèndum d'independència amb el primer ministre escocès, Alex Salmond. De fet, segons En Comú Podem, no hi ha canvis respecte al que ja es va veure en els mesos posteriors al 20-D. Aleshores Iglesias ja va plantejar la constitució d'una taula de negociació entre En Comú Podem i el PSC per abordar el tema del referèndum, sense desvincular-la d'un hipotètic pacte de govern entre Podem i el PSOE.

Summary: Domènech subratlla que el referèndum ha de ser un compromís per a la conformació del proper govern espanyol


El Festival Nits de cinema oriental de Vic ha programat enguany 25 pel·lícules que són estrena, dues de les quals a nivell mundial. Es tracta de la japonesa ‘Yatsurugi 8’ i l’esperada ‘Once Upon a Time in China: Warriors of the Nation’. El director del festival, Quim Crusellas, ha explicat que s’ha mantingut un equilibri entre les superproduccions i el cinema d’autor per oferir una panoràmica que representi la diversitat de la producció de cinema asiàtic de la temporada. Una de les novetats de la 16a edició serà la presència al festival de l’aclamada actriu tailandesa Jeeja Yanin, un referent femení en el cinema d’arts marcials, que rebrà el Premi Honorífic. Durant el festival es podran veure alguns films de Yanin com ‘Chocolate’ o ‘Raging Phoenix’. El certamen començarà el 15 de juliol i s’allargarà fins el dia 21.  El Festival Nits de cinema oriental presentarà 44 films – 31 llargmetratges i 13 curts- de tots els gèneres i estils de vuit països asiàtics diferents: la Xina, Japó, Hong Kong, Tailàndia, Taiwan, Corea del Sud, Nepal i l’Índia. El director del certamen, Quim Crusellas, ha explicat que el punt comú és la qualitat dels films que s’han programat i que van des de les superproduccions  fins a cinema d’autor.   A més de ‘Once Upon a Time in China: Warriors of the Nation’, Crusellas ha posat l’accent en l’aventura selvàtica índia del nord-americà Chuck Russell titulada ‘Junglee’, ‘Big Brother’, ‘Missbehaviour’ o la màgica i romàntica història dels productors de l’èxit ‘Bad Genious’ que ara presenten ‘Homestay’. Dins la secció Movistar+, el director ha destacat la projecció de la pel·lícula protagonitzada per Jackie Chan, ‘The Knight of Shadows’. Quim Crusellas ha destacat que enguany el cinema d’acció, un dels components importants de la cultura popular asiàtica, ocupa un espai important dins la programació. En l’apartat de pel·lícules d’autor, destaca la història xinesa d’antiherois ‘The Road not Taken’ o el drama coral japonès ‘Under one Umbrella’. D’altra banda, hi ha un altre grup de pel·lícules, difícils de classificar, en què el director del festival ha destacat ‘The Man Who Feels no Pain’, un film atípic dins l’univers Bollywood carregat de referències cinèfiles, o la xinesa ‘Pegasus’. El cinema infantil també presenta pel·lícules com ‘Monkey Magic’ o ‘The Wind Guardians’, ambdues de producció xinesa.  Una de les novetats d’enguany és l’afegitó d’una nit prèvia al programa. L’han anomenat la Nit de Benvinguda i tindrà lloc al Pati de l’Ós del Seminari de Vic el dilluns dia 15. A més de les activitats que s’han programat i que lliguen amb la idea d’establir ponts entre les cultures d’Orient i Occident, serà la nit en què es projectarà el primer film de la retrospectiva dedicada a Tailàndia amb ‘Chocolate’, protagonitzat per Jeeja Yanin, l’homenatjada d’honor d’enguany.    Com ja és habitual i forma part de la identitat del festival, la Bassa dels Hermanos acollirà els sopars temàtics que acompanyen les projeccions a la fresca. Dimarts 16 hi haurà la inauguració amb la pel·lícula tailandesa ‘The Pool’ que es maridarà amb una proposta de sopar tailandès. La seguiran els sopars cantonès, japonès, coreà i indi. Previ al festival i durant la setmana que dura el certamen s’han programat desenes d’activitats al voltant de la cultura xinesa. Com a novetat, la Bassa també es convertirà en un espai expositiu. S’hi podrà veure les mostres ‘Prisoners Assitance  Nepal’, de Bernat Almirall, i ‘Japó Il·lustrat: Teatre i mitologia’, d’Angie Delgado. La primera és una exposició amb fotografies de gran format sobre les persones que han estat en presons al Nepal, mentre que la segona és una mostra que barreja el dibuix, Ukyo-e i el tatuatge.  El Museu de l’Art de la Pell de Vic, a partir del 2 de juliol, estrenarà l’exposició ‘Ombres de Siam. Es tracta d’una mostra de peces de teatre d’ombres que pertanyen a l’arxiu del museu i  on s’hi poden trobar animals realitzats en pell crua retallada i calada, figures humanes o objectes ornamentals. Hi haurà projeccions de teatres d’ombres i també es podran veuree fragments de films de cineastes experts en aquest art mil·lenari.

Summary: El Festival Nits de cinema oriental de Vic presenta 25 estrenes, dues de les quals a nivell mundial


La Comissió Europea ha presentat aquest dimecres un paquet de mesures per reforçar el control d’armes arreu de la Unió Europea i combatre’n el contraban. Brussel·les pretén endurir la normativa perquè cap particular pugui adquirir determinats tipus d’armes semiautomàtiques, com els kalàixnikov, així com controlar més la venda per Internet, especialment de parts d’armes i de munició. “És molt important entendre que cal reforçar el control d’armes. Necessitem actuar per protegir els nostres ciutadans del mal que fan els kalàixnikov de contraband”,  ha dit l’eurocomissari d’Interior, Dimitris Avramopoulos.   Les propostes presentades aquest dimecres a Brussel·les ja es van començar a preparar el mes d’abril, amb l’aprovació de l’agenda de seguretat europea, però s’han accelerat arran dels atemptats de París. D’acord amb la proposta, cal incloure normes “més estrictes per prohibir determinats tipus d’armes semiautomàtiques de manera que, sota cap circumstància, les puguin tenir persones privades”. La Comissió també proposa “endurir les normes per a l’adquisició online”, per evitar que es puguin comprar “armes, parts d’armes o munició per Internet”. L’objectiu de Brussel·les és també millorar l’intercanvi d’informació i la cooperació entre els estats membres en aquesta matèria, de manera que cap persona a qui s’hagi retirat el permís d’armes en un país pugui comprar-ne en un altre.  La normativa, que hauran de debatre ara els estats membres i l’Eurocambra, també vol que s’endureixi el control de funcionament de determinades armes com les pistoles de fogueig, de manera que “no puguin transformar-se” en pistoles de veritat.  Contraban Així mateix, la Comissió Europea ha presentat un pla d’acció per combatre el tràfic il·legal d’armes i explosiu dins de la Unió Europea i evitar que hi hagi un mercat negre on els delinqüents puguin adquirir material. El tràfic d’armes és, però, una competència estatal, per això la Comissió reclama més cooperació entre els 28 perquè hi hagi contactes entre la policia i els serveis d’intel·ligència i es facin més controls en les importacions. El pla d’acció en matèria de contraban té un focus especial en la lluita contra el crim organitzat, i també en la circulació d’armament que arriba des dels països dels Balcans o d’altres zones on hi havia hagut conflictes bèl·lics.

Summary: Brussel·les reforça el control d’armes arreu de la UE arran dels atemptats de París